## Odluka o proglašenju Zakona o odgoju i obrazovanju na jeziku i pismu nacionalnih manjina

### NN 51/2000 (19.5.2000.), Odluka o proglašenju Zakona o odgoju i obrazovanju na jeziku i pismu nacionalnih manjina

# ZASTUPNIČKI DOM HRVATSKOGA DRŽAVNOG SABORA

**1129**

Na temelju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O ODGOJU I OBRAZOVANJU NA JEZIKU I PISMU NACIONALNIH MANJINA

Proglašavam Zakon o odgoju i obrazovanju na jeziku i pismu
nacionalnih manjina, koji je donio Zastupnički dom Hrvatskoga
državnog sabora na sjednici 11. svibnja 2000.

Broj: 01-081-00-1514/2
Zagreb, 16. svibnja 2000.

Predsjednik
Republike Hrvatske
**Stjepan Mesić,** v. r

## ZAKON

### O ODGOJU I OBRAZOVANJU NA JEZIKU I PISMU NACIONALNIH MANJINA

Članak 1.

Nacionalne manjine u Republici Hrvatskoj ostvaruju pravo na odgoj
i obrazovanje na svom jeziku i pismu (u daljnjem tekstu: odgoj
i obrazovanje na jeziku i pismu nacionalne manjine) u skladu s
Ustavom i odredbama ovoga Zakona.

Ovim se Zakonom ne mijenjaju niti ukidaju prava nacionalnih manjina
na odgoj i obrazovanje stečena prema ranijim propisima,
odnosno na temelju međunarodnih ugovora kojih je Republika
Hrvatska ugovorna strana.

Članak 2.

Odgoj i obrazovanje na jeziku i pismu nacionalne manjine obavlja
se u predškolskoj ustanovi, osnovnoj i srednjoj školi
te drugoj školskoj ustanovi (u daljnjem tekstu: školska
ustanova s nastavom na jeziku i pismu nacionalne manjine) kao
i drugim oblicima obrazovanja (seminari, ljetne i zimske škole
i sl.), na način i pod uvjetima utvrđenim ovim Zakonom.

Na osnivanje i pravni položaj školske ustanove s nastavom
na jeziku i pismu nacionalne manjine te na upravljanje tom ustanovom
primjenjuju se odredbe drugih zakona i propisa samo ako ovim Zakonom
nije drugačije uređeno.

Članak 3.

Školska ustanova s nastavom na jeziku i pismu nacionalne
manjine može se osnovati i za manji broj učenika od
broja utvrđenog za početak rada školske ustanove
s nastavom na hrvatskom jeziku i pismu.

Članak 4.

Ako ne postoje uvjeti za osnivanje školske ustanove prema
članku 3. ovoga Zakona, odgoj i obrazovanje na jeziku i
pismu nacionalne manjine obavlja se u razrednom odjelu ili obrazovnoj
skupini.

Razredni odjel i obrazovna skupina iz stavka 1. ovoga članka
ustrojavaju se u školskoj ustanovi s nastavom na jeziku i
pismu nacionalne manjine ili školskoj ustanovi s nastavom
na hrvatskom jeziku i pismu.

Razredni odjel i obrazovna skupina iz stavka 1. ovoga članka
ustrojavaju se i za manji broj učenika od broja učenika
propisanog za ustrojavanje razrednog odjela i obrazovne skupine
s nastavom na hrvatskom jeziku i pismu.

Članak 5.

Naziv školske ustanove s nastavom na jeziku i pismu nacionalne
manjine i tekst njezina pečata i žiga ispisuju se
na hrvatskom jeziku i latiničnom pismu te na jeziku i pismu
nacionalne manjine.

Članak 6.

Nastavni plan i program odgoja i obrazovanja na jeziku i pismu
nacionalne manjine uz opći dio obvezno sadrži dio čiji
je sadržaj u vezi s posebnošću nacionalne manjine
(materinski jezik, književnost, povijest, zemljopis i kulturno
stvaralaštvo nacionalne manjine).

Dio nastavnog plana i programa iz stavka 1. ovoga članka,
čiji je sadržaj u vezi s posebnošću nacionalne
manjine utvrđuje i donosi Ministarstvo prosvjete i športa
po pribavljenom mišljenju udruga nacionalne manjine.

Članak 7.

Upis u školsku ustanovu, razredni odjel ili obrazovnu skupinu
na jeziku i pismu nacionalne manjine obavlja se pod istim uvjetima
kao i upis u školsku ustanovu s nastavom na hrvatskom jeziku
i pismu, u skladu s odlukom o upisu.

Ako se za upis u školsku ustanovu, razredni odjel ili obrazovnu
skupinu prijavi više pristupnika nego što je predviđeno
uvjetima natječaja za upis, upravo prvenstva imat će
učenici koji su pripadnici nacionalne manjine.

Članak 8.

Učenici školske ustanove, razrednog odjela ili obrazovne
skupine s nastavom na jeziku i pismu nacionalne manjine uz svoj
jezik i pismo obvezno uče hrvatski jezik i latinično
pismo prema utvrđenom nastavnom planu i programu.

Članak 9.

Na području na kojem je statutom općine ili grada
utvrđena ravnopravna službena uporaba jezika i pisma
nacionalne manjine, učenicima školske ustanove s nastavom
na hrvatskom jeziku i pismu omogućit će se učenje
jezika i pisma nacionalne manjine.

Članak 10.

Odgojno obrazovni rad u školskoj ustanovi s nastavom na jeziku
i pismu nacionalne manjine obavljaju nastavnici iz reda nacionalne
manjine koji potpuno vladaju jezikom nacionalne manjine, odnosno
nastavnici koji nisu iz redova nacionalne manjine, a potpuno vladaju
jezikom i pismom nacionalne manjine.

Članak 11.

Pedagoška dokumentacija školske ustanove, razrednog
odjela i obrazovne skupine s nastavom na jeziku i pismu nacionalne
manjine vodi se na hrvatskom jeziku i latiničnom pismu
te na jeziku i pismu nacionalne manjine.

Javne školske isprave školska ustanova iz stavka 1.
ovoga članka izdaje na hrvatskom jeziku i latiničnom
pismu te na jeziku i pismu nacionalne manjine, u skladu sa zakonom.

Članak 12.

Najmanje natpolovična većina članova tijela
upravljanja školske ustanove s nastavom na jeziku i pismu
nacionalne manjine, iz reda je nacionalne manjine.

Pobliže odredbe o sastavu, uvjetima i načinu izbora
članova tijela upravljanja školske ustanove s nastavom
na jeziku i pismu nacionalne manjine utvrđuju se statutom
ustanove.

Za ravnatelja školske ustanove iz stavka 1. ovoga članka
može biti izabrana osoba iz reda nacionalne manjine, odnosno
koja nije iz reda nacionalne manjine ako u potpunosti vlada jezikom
i pismom nacionalne manjine.

Članak 13.

Ministarstvo prosvjete i športa dužno je za obavljanje
poslova iz svojega djelokruga za školsku ustanovu s nastavom
na jeziku i pismu nacionalne manjine osigurati potreban broj savjetnika
i školskih nadzornika iz reda pojedine nacionalne manjine,
odnosno iz reda osoba koje potpuno vladaju jezikom i pismom nacionalne
manjine.

Članak 14.

Školovanje nastavnika iz potrebe školske ustanove s
nastavom na jeziku i pismu nacionalne manjine obavlja se na visokim
učilištima u skladu sa zakonom ili im se na drugi
način omogućuje ovladavanje sadržajem struke
na jeziku i pismu nacionalne manjine.

Članak 15.

Na izdavanje udžbenika na jeziku i pismu nacionalne manjine
primjenjuju se opći propisi o udžbenicima.

Školske ustanove s nastavom na jeziku i pismu nacionalne
manjine mogu koristiti udžbenike iz matične zemlje
uz odobrenje Ministarstva prosvjete i športa.

Članak 16.

Sredstva potrebna za redoviti rad javne školske ustanove,
razrednog odjela i obrazovne skupine s nastavom na jeziku i pismu
nacionalne manjine osiguravaju se u državnom proračunu.

Školska ustanova s nastavom na jeziku i pismu nacionalne
manjine može stjecati sredstva za rad i iz drugih izvora,
u skladu sa zakonom.

Članak 17.

Ministarstvo prosvjete i športa donijet će nastavni
plan i program iz članka 6. ovoga Zakona najkasnije u roku
od šest mjeseci od dana stupanja na snagu ovoga Zakona.

Članak 18.

Ministar prosvjete i športa može donijeti propise o
načinu primjene odredbi ovoga Zakona o školskim ustanovama
s nastavom na jeziku i pismu nacionalne manjine.

Članak 19.

Školske ustanove s nastavom na jeziku i pismu nacionalne
manjine uskladit će svoje opće akte s odredbama ovoga
Zakona najkasnije u roku od tri mjeseca od donošenja akta
iz članka 17. ovoga Zakona.

Članak 20.

Stupanjem na snagu ovoga Zakona prestaje važiti Zakon o odgoju
i obrazovanju na jezicima narodnosti (»Narodne novine«,
br. 25/79.).

Članak 21.

Ovaj Zakon stupa na snagu osmoga dana od dana objave u »Narodnim
novinama«.

Klasa: 016-01/00-01/02
Zagreb, 11. svibnja 2000.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**Zlatko Tomčić, dipl. ing.** v. r.

Zakon, NN 51/2000-1129